Jegyzőkönyv

**Készült**: Őcsény Község Önkormányzata Képviselő-testületének, az Őcsényi Cigány Nemzetiségi Önkormányzat képviselő-testületének és az Őcsényi Német Nemzetiségi Önkormányzat Képviselő-testületének 2016. április 04.-én 1800 órakor a Közösségi Házban tartott Közmeghallgatásáról.

**Jelen vannak Őcsény Község Önkormányzata Képviselő-testülete részéről**:

Fülöp János polgármester

Kozma Zoltánné alpolgármester

Csapai János képviselő

Fazekas Zsuzsanna képviselő

Kalányos János képviselő

Kötelesné Hamrik Lilla képviselő

Scultéty Erzsébet képviselő

**Jelen vannak az Őcsényi Cigány Nemzetiségi Önkormányzat részéről:**

Kalányos János elnök

Szabó György elnökhelyettes

Nagy Attiláné képviselő

**Jelen vannak az Őcsényi Német Nemzetiségi Önkormányzat részéről:**

Hamar Vilmos elnök

Vezsenyi Tiborné elnökhelyettes

**Távol van:**

Holczerné Guth Erzsébet képviselő

**Tanácskozási joggal:**

Kondriczné dr. Varga Erzsébet jegyző

**Megállapodás alapján a Közmeghallgatást Fülöp János polgármester vezeti.**

Őcsény Község Önkormányzata Képviselő-testülete 7 igen szavazattal, egyhangúlag egyetért, azzal, hogy Fülöp János polgármester vezesse a Közmeghallgatást.

Az Őcsényi Cigány Nemzetiségi Önkormányzat Képviselő-testülete 3 igen szavazattal egyhangúlag egyetért, azzal, hogy Fülöp János polgármester vezesse a Közmeghallgatást.

Az Őcsényi Német Nemzetiségi Önkormányzat Képviselő-testülete 2 igen szavazattal egyhangúlag egyetért, azzal, hogy Fülöp János polgármester vezesse a Közmeghallgatást.

**Fülöp János polgármester:** Sok szeretettel köszöntök mindenkit az idei év első közmeghallgatásán. Külön köszöntöm Artim Andrásnét az E.R.Ö.V. Zrt. és Alisca Terra Kft. ügyvezető igazgatóját. Aki tartana nekünk egy rövid prezentációt elsősorban hulladékszállításról, illetve a vízművel kapcsolatban. Ennek az az aktualitása, hogy a házaknál történő szelektív hulladékgyűjtés bevezetésre kerül Őcsényben is. A szelektív hulladékgyűjtő edények kiosztása április 8.-án és 23.-án történik. Erről fognak önök is információt kapni. Illetve arról, hogy bevezetésre került az új számlázási rend, az országos nonprofit Zrt. fogja számlázni a hulladékszállítási díjakat. Drágább nem lesz a szolgáltatás, csak a szolgáltatónak lesz több munkája ez által. Ha bármilyen kérdésük van hulladékszállítással, vagy vízzel, szennyvíz üzemeltetéssel kapcsolatban kérem, nyugodtan tegyék fel kérdéseiket az ügyvezető asszonynak. Jegyzőkönyvvezetőnek felkérem a hivatal munkatársát, Lovasné Bergmann Magdolnát.Megállapítom, hogy az Őcsényi Cigány Nemzetiségi Önkormányzat Képviselő-testülete határozatképes, 3 fő jelen van. Jegyzőkönyv-hitelesítőnek felkérném az Őcsényi Cigány Nemzetiségi Önkormányzat részéről Szabó György képviselőt, aki ezzel egyetért, kérem, kézfelemeléssel jelezze.

**Az Őcsényi Cigány Nemzetiségi Önkormányzat képviselő-testülete 3 igen szavazattal, egyhangúlag az alábbi határozatot hozza:**

**13/2016.(IV.04.) CNÖ Kt határozata**

**Őcsényi Cigány Nemzetiségi Önkormányzat Képviselő-testülete jegyzőkönyv-hitelestőnek Szabó György képviselőt kéri fel.**

**Fülöp János polgármester:** Megállapítom, hogy az Őcsényi Német Nemzetiségi Önkormányzat képviselő testülete határozatképes, 2 fő jelen van. Jegyzőkönyv-hitelesítőnek felkérném az Őcsényi Német Nemzetiségi Önkormányzat részéről Vezsenyi Tiborné képviselőt. Aki ezzel egyetért, kérem, kézfelemeléssel jelezze.

**Az Őcsényi Német Nemzetiségi Önkormányzat képviselő-testülete 2 igen szavazattal, egyhangúlag az alábbi határozatot hozza:**

**16/2016.(IV.04.) NNÖ Kt határozata**

**Őcsényi Német Nemzetiségi Önkormányzat Képviselő-testülete jegyzőkönyv-hitelestőnek Vezsenyi Tiborné képviselőt kéri fel.**

**Fülöp János polgármester:** Megállapítom, hogy Őcsény Község Önkormányzata Képviselő-testülete határozatképes 7 fő jelen van. Jegyzőkönyv-hitelesítőnek felkérem Őcsény Község Önkormányzata Képviselő-testülete részéről Kötelesné Hamrik Lilla képviselőt. Aki ezzel egyetért, kérem, kézfelemeléssel jelezze.

**A Képviselő-testület 7 igen szavazattal, egyhangúlag az alábbi határozatot hozza:**

**71/2016.(IV.04.)Kt számú határozat**

**Őcsény Község Önkormányzatának Képviselő-testülete jegyzőkönyv-hitelestőnek Kötelesné Hamrik Lilla képviselőt kéri fel.**

**Fülöp János polgármester:** A 1800 órára meghirdetett Közmeghallgatást ezennel megnyitom. Ismertetem a mai közmeghallgatás napirendi pontjait.A lakosság részéről megjelent 42 fő állampolgár.

**NAPIREND**

**I. A települési Önkormányzat közmeghallgatásának napirendje:**

1. A 2015. évi tervek megvalósulásának értékelése

Előadó: Fülöp János polgármester

2. A 2016. évi célkitűzések

Előadó: Fülöp János polgármester

3. Képviselők beszámolója a 2015. évi munkájukról

4. Egyebek (észrevételek, hozzászólások)

**II. A Cigány Nemzetiségi Önkormányzat közmeghallgatásának napirendje:**

1. A 2015. évi tervek megvalósulásának értékelése

Előadó: Kalányos János elnök

1. Egyebek (észrevételek, hozzászólások

**III. A Német Nemzetiségi Önkormányzat közmeghallgatásának napirendje:**

1. A 2015. évi tervek megvalósulásának értékelése

Előadó: Hamar Vilmos elnök

1. Egyebek (észrevételek, hozzászólások

**Fülöp János polgármester:** Aki a napirendi pontok tárgyalásával egyetért az kézfenntartással jelezze.

Őcsény Község Önkormányzata Képviselő-testülete 7 igen szavazattal, egyhangúlag egyetért, a napirendi pontok tárgyalásával.

Az Őcsényi Cigány Nemzetiségi Önkormányzat Képviselő-testülete 3 igen szavazattal egyhangúlag egyetért, a napirendi pontok tárgyalásával.

Az Őcsényi Német Nemzetiségi Önkormányzat Képviselő-testülete 2 igen szavazattal egyhangúlag egyetért, a napirendi pontok tárgyalásával.

**Fülöp János polgármester:** Most pedig átadnám a szót Artim Andrásnénak az E. R. Ö. V Zrt. igazgatóasszonyának.

**Artim Andrásné E.R.Ö.V. Zrt. ügyvezetője:** Az E.R.Ö.V. Zrt. vízi közművel és hulladékgazdálkodással foglalkozik. Törvényi szabályozás szerinti kötelezettség, hogy 2013. júniustól csak az lehet vízi közmű szolgáltató, aki a törvényi előírásnak megfelel. A megyében lévő régi szolgáltatók nem feleltek meg ezeknek az előírásoknak Ezért mi egy teljesen új céget hoztunk létre. Három régiónk van: az északi, a déli és a központi régió. A tulajdonosunk 51 települési önkormányzat. 110.519 lakost látunk el, 220 főt foglalkoztatunk. Tavalyi nettó árbevételünk 2 milliárd 350 millió Ft volt. Az értékesített víz 4.837 337m3. A szennyvíz az kevesebb, mert nincs minden településen szennyvízszolgáltatás. Több beruházásunk is volt a területünkön. Itt önöknél a Dél-Tolna Aqua projekt valósult meg, 1milliárd 452 millió Ft volt a beruházás bekerülési értéke. Ezért most önök is ezt a jó minőségű vizet tudják használni. Az elmúlt évben pályázati forrásokból 13 milliárd 569 millió Ft-os beruházás valósult meg. Szeretnénk ha az idei évben is lennének beruházásaink. Elmondanám, hogy folyamatban van az Őcsény-Decs közötti szennyvíztisztító telep felújítása is. A közbeszerzési kiírás már megjelent. Cégünk rendelkezik szivattyújavító és vízóra javító műhellyel is. Ez által több embert tudunk foglalkoztatni. Ezen kívül laboratóriumunk van, ami nemzetközileg akkreditált. Fiatal jól képzett szakembereket alkalmazunk. Saját csatornamosó és szippantó részlegünk is van. Az elmúlt időszakban, Őcsényben a szolgáltatott víz minősége mindig megfelelő volt. Hatósági ellenőrzések során semmilyen kifogást nem találtak. A szennyvíztelep tisztítási hatásfoka azonban elavult, ezért pályázunk a felújítására. Tudtommal a lakosság részéről nem érkezett hozzánk negatív észrevétel az elmúlt évben. Voltak olyan megkeresések, akik a tartozásukkal kapcsolatban jelentkeztek nálunk. Itt a településen is van olyan lakos, aki nagyobb összeggel tartozik a vízszolgáltatás terén. Részletfizetést nem kért, vagy nem fizette rendesen, azt a behajtó cég keresi meg. Felhívnám a lakosság figyelmét arra, ha tartós hátralékuk van, keressék fel ügyfélszolgálatunkat, mert részletfizetést tudunk számukra biztosítani.

A másik közszolgáltatásunkat a hulladékgazdálkodást az Alisca Terra Kft. végzi a településen. Tolna Megyében 48 települési önkormányzat a tulajdonos. Őcsényben 885 szerződés van megkötve. 2015.-ben kommunális hulladék 884,9 t, zöldhulladék 59,38t, szelektív hulladék papírból 20.58t, üveg 3,48t, műanyag 5,37t került elszállításra. A kommunális hulladéknak 18,3%-át szelektíven gyűjtötték a lakosok. Ez az arány országos átlag feletti. Szeretnénk, ha a jövőben ez az arány még nagyobb lenne. Cél az újrahasznosítás. A zöldhulladékra saját komposztálónk van, itt daráljuk és rostáljuk a komposztot. Szekszárdon működik a lakossági hulladékudvar. Ott sokféle hulladék helyezhető el ingyenesen. Személyes iratokkal és az utolsó szolgáltatási csekkel kell igazolni, hogy a szolgáltatás területén él a lakos és abban az esetben ide hozhatja a hulladékát. Egy pályázaton 500.000 db szelektív hulladékgyűjtő edényt nyertünk. A szelektív hulladékgyűjtő edények osztása április 08.-án és április 23.-án lesz. Az edények feketék, viszont a fedelük szerint van megkülönböztetés sárga illetve kék. A hulladékgyűjtő edények átvételekor a személyes iratokat kell a lakosoknak magukkal hozni, mert szerződéskötés lesz. Fizetni nem kell a gyűjtőedényekért, de megőrzési kötelezettsége van mindenkinek. Az ürítésük a számlalevélben megkapott idei ürítési naptár szerint történik. A sárgafedelűben műanyagot és fém italos dobozokat lehet gyűjteni. Ezek a hulladékfajták minden háztartásban előfordulnak. Ezt mindenki fel fogja venni. A kék tetejűben papírt, vagy zöldhulladékot, vagy üveget lehet gyűjteni. (egyszerre egyfélét). Aki mind a három félét gyűjteni akarja azt is meg tudja tenni, úgy hogy az adott hulladék gyűjtési napján azt a fajta hulladékot teszi ki az edényben. A gyűjtési napok a szórólapon meg vannak adva, ezért ezt meg kell őrizni. Reméljük a településen a szelektív gyűjtési arány 25-30%-ig is fel fog menni ez által. Törvényi változás történt 2016.04.01-én. Nekünk ez a szelektív gyűjtés költségnövekedést okozott. Ezt a begyűjtött anyagot válogatjuk, bálázzuk és adjuk tovább az újrahasznosítóknak. 2020-ra az EU szerint a hulladék 90%-át kell szelektíven gyűjteni és csak 10%-át lehet lerakni hulladéklerakóban. A szemétlerakónk Cikón van. Ott található egy előválogató. A nem szelektíven gyűjtött szemetet, ott a dolgozóink kiválogatják a szemét közül azt, amit még hasznosítani lehet. Remélem, hogy 2016.-ban is szelektíven fogunk gyűjteni.

**Fülöp János polgármester:** Köszönjük szépen a tájékoztatást. Az ivóvízről annyit hogy a beruházás befejeződött, az ellenőrzések lezárultak, az önkormányzatok aktiválják a rájuk eső részt és az E.R.Ö.V.-vel kötünk szerződést, ő lesz az üzemeltető. A szennyvíz beruházás nettó 384 millió Ft. Májusban már szerződést tudunk kötni a közbeszerzés nyertesével. Véleményem szerint a munkavégzés októberben kezdődhet el. Így a telep hosszú távon meg tudja oldani 4 település szennyvizét. A szelektív hulladékgyűjtőket azok számára kiszállítjuk, akik nem tudják haza vinni. Azt gondolom, hogy lesz arra mód, hogy a későbbiekben is lehessen szerződést kötni. A szelektív gyűjtőszigetek július 1-től meg fognak szűnni. A hulladékudvarok működnek, ennek ellenére sokan raknak le szemetet az utak mentén. Idén is lesz „TeSzedd” szemétgyűjtő akció, amiből mi is kivesszük a részünket, ők adnak kesztyűt, zsákot és tudomásom szerint a Magyar Posta lesz a partner, aki elszállítja az összegyűjtött szemetet. A szemétlerakói díj elég magasnak számít, 8.000.-Ft tonnánként. Cél a szelektív hulladék gyűjtése. Én is úgy gondolom hogy a sárga fedelű hulladékgyűjtő edényt vigye el mindenki, a másik kék fedelű esetében meg mindenki döntse el szüksége van-e rá, vagy sem, és eldönthetik milyen hulladékot gyűjtenek benne. A szelektív gyűjtőedényeket 2 napon fogjuk kiosztani, de utána lehet még az önkormányzatnál igényelni. Papírt gyűjteni lehet továbbra is, amit az iskolásoknak kell odaadni. Kérdése van valakinek?

**Markó Gábor:** Üveggyapotot hova lehet elhelyezni? Azt tudom, hogy Szekszárdra nem lehet vinni.

**Artim Andrásné E.R.Ö.V. :** Sárbogárdra lehet vinni. Ha viszont mesteremberrel végeztetjük a felújítást, akkor rögzítsük szerződésbe, hogy a mesternek kötelessége elvinni az üveggyapotot.

**Fülöp János polgármester:** Kérdése valakinek? Még egyszer nagyon szépen köszönöm a tájékoztatást Artim Andrásnénak.

**I. A települési Önkormányzat közmeghallgatásának napirendje:**

**Fülöp János polgármester: *A 2015. évi tervek megvalósulásának értékelése:*** A 2015. év nem volt rossz évünk, ahhoz képest, hogy nem voltak jelentős pályázatok. A TOP és VP pályázatokra 1 hónapja jelentek meg a kiírások. Lezárult egy pereskedés is, melynek következtében a repülőtér az önkormányzat tulajdonába került. Ez 163 hektáros terület, 15 hektár kivételével. Amihez, még a 12 faházat is megvásárolta az önkormányzat. A tavalyi évben 1 pályázati lehetőség volt. A pályázatból a védőnői és gyermekorvosi szolgálat épülete lett felújítva, műszerek és berendezési tárgyak beszerzésére is sor került, illetve akadály mentesítve is lett az épület. Erre 28 millió Ft.-ot költöttünk. Ezen kívül tervezzük még babakocsi tároló létesítését is. Szükség is van erre, mert tavaly 30 és idén is várhatóan 30 gyermek fog községünkbe „költözni”. Ezen kívül megvalósult a sportpálya öltöző teljes belső felújítása. Melyet idén szeretnénk kívülről is felújítani. A központi TAO-ból és a 70%-os támogatottságú pályázattal műfüves pályát szeretnénk építeni. A tavalyi év a rendezvények éve volt. Őcsény rendezte meg a soron következő Sárközi Lakodalmat, amihez jelentős önkormányzati forrást kellett biztosítani. Úgy vélem nagyon jó színvonalat tudtunk biztosítani a rendezvényen. A vitorlázó Európa Bajnokság is Őcsényben került megrendezésre. Melynek annyira jó visszhangja lett, hogy felkérték a szervezőket a 2018-as vagy a 2020-as Világ Bajnokság megrendezésére. Ha itt lesz a VB, azt szeretnénk mi is kiaknázni. Tavaly is megrendezésre került a Nyárzáró Családi Nap, mely a Nyugdíjas Klub pályázatának projektjéből lett megvalósítva. 10 év után újra volt Hőlégballon Találkozó községünkben, mely idén újra megrendezésre kerül. Ezen kívül megtartottuk a szokásos ünnepségeinket is. Augusztus 20.-ára az Őcsényi Horgász Egyesület kezelői jogába adtuk oda a reptéri tavat, mellyel az volt a célunk hogy biztosítsuk az őcsényi emberek kikapcsolódását. Magyar János kezdeményezésével a Holokauszt áldozatainak tiszteletére emlékművet állítottunk. Beszerzésre került egy Opel Vivaro kisbusz is, azért hogy az itt élők céljait szolgálja. Kérdése, Észrevétele valakinek?

*Kérdés, hozzászólás nem hangzott el.*

**A képviselő-testület 6 igen szavazattal, 1 tartózkodás mellett az alábbi határozatot hozza:**

**72/2016.(IV.0.) Kt. határozata**

**Őcsényi Község Önkormányzat képviselő-testülete a 2015. évi értékeléséről szóló tájékoztatót elfogadja.**

***2016. évi tervek:***

**Fülöp János polgármester:** 2018-ban lesznek a választások. 1,5 év alatt kellene, a most megjelenő pályázati dömpinget megvalósítani. A TOP pályázat 100%, a VP 75% -os a Szekszárdi Járás területén, és a GINOP pályázat valószínűleg az önkormányzatok részére 100% támogatottságú lesz. Szeretnénk idén egy TOP pályázatot benyújtani az Árpád sori csapadékvíz elvezetésére. A mérnöki munkák elkészültek. A költségvetést az AliscaBau készíti. Tolna Megyében erre a pályázatra első körben 1,2 milliárd Ft áll rendelkezésre.Ezt felemelték 2,4 milliárd Ft.-ra. Azok a hidak fel lesznek szedve, amelyek miatt nem folyik el a víz, majd az árkot meglejtetnénk a Baksa-tói árok és a Szekszárd-Bátai főcsatorna irányába. Az árok mederlapozása nagyon sokba kerülne. Jó esélyünk van, arra hogy a kb.100 millió Ft-ot megkapjuk a projektünkre. Próbálunk ezért még többet lobbizni, hogy a pályázatunk nyerjen. Sajnos a talajvízzel mi sem tudunk mit kezdeni. A Fő utca 18. sz. házat tavaly vettük meg, melyre egy 30 millió Ft-os VP-s pályázatot nyújtunk be az idén. Itt a Nemzetiségi Önkormányzatok a tárgyi emlékeiket, hagyományaikat tudnák bemutatni. Van egy rádiógyűjteményünk, azt is itt szeretnénk kiállítani. A pályázat beadási határideje április 11.-e. Orbán Viktor miniszterelnök Úr Szekszárd Megyei Jogú Város részére sok pénzt ígért, amiből új sportcsarnok, kisvasút, uszoda kerülne megépítésre, Paksról ide hoznák a meleg vizet is. Ha a fejlesztések elkezdődnének Szekszárdon, abból mi is profitálhatnánk. A Duna-Limes projekt egy UNESCO Világörökség cím várományos, 12 helyszínes pályázat. Alisca erőd a mai Gábor majornál állt. Szekszárd- Őcsény- Gemenc közös pályázatot nyújtana be. Tervek között szerepel kikötő építése a Dunán, ahonnan Kisvasúton vagy busszal el lehetne utaztatni a látogatókat Őcsénybe. Ha Szekszárd támogató nyilatkozatot ad, akkor Őcsény is belevág a projektbe. Ez egy jó lehetőség, meg kell ragadni. E mellett egy befektetői csoport jelentkezett nálunk, hogy Őcsényben egy drón összeszerelő üzemet szeretne létesíteni. Nekünk ehhez az infrastruktúrát kell biztosítanunk számukra 1 hektáros területen. Illetve szállásra és étkezésre is igényt tartanának. Jelenleg a Nemzetbiztonsági Hivatal vizsgálja a céget, ha minden feltételnek megfelelnek, akkor az állam támogatást nyújtana nekik a munkahelyteremtéshez. Tervezzük Idősek Napközi Ellátását a református egyházzal közösen. 3000 fő lakosság szám alatt nem kötelező biztosítani ezt az ellátási formát az önkormányzatnak, de lenne erre igény a faluban. Sok gyermek születik Őcsényben. Jövőre törvényi előírás szerint Családi Bölcsődét kell üzemeltetnünk a Családi Napközi helyett. A református egyházzal közösen tervezzük egy Családi Bölcsőde indítását, melyhez az önkormányzat biztosítja a Bocskai utcai ingatlanát. Ha a Takarékszövetkezet úgy dönt, hogy nem kíván Őcsényben fiókot működtetni, akkor a 3 éves bérleti díj áráért ezt az ingatlant átadja az önkormányzatnak. Majd meglátjuk milyen célra lehetne ezt az épületet felhasználni, természetesen a statika vizsgálat után. A TOP pályázat keretében az önkormányzat energetikai korszerűsítést szeretne végrehajtani. A Közösségi Ház nyílászáróinak a cseréjét és szigetelését tervezzük. A GINOP pályázatok külterületi útépítésre, útjavító eszközök beszerzésére, lovas turizmus fejlesztésére, mezőgazdasági létesítmények építésére vannak kiírva. Számunkra továbbra is munkahelyteremtés a cél. Ha a reptéren lesz fejlesztés és még a turizmus is beindul, akkor már több embernek tudnánk a faluban munkát biztosítani. Jelenleg tájházat, galériát, menyasszony öltöztetést tudunk bemutatni, de ehhez kapcsolódhatna a reptér, a Sárköz, a Duna és Szekszárd a boraival. A Széchenyi utca gázrobbanásos részére kértünk árajánlatot, április végétől van meleg aszfalt. Ezen kívül kértünk még árajánlatot a Balassai út helyreállítására is. A repülőtéren egy nonprofit Kft-t hoztunk létre, melynek ügyvezetője Mercz Aranka lett. Ez által a repülőtéren befolyó bérleti díjakat szeretnénk visszaforgatni a reptér fejlesztésére. Célunk az infrastruktúra javítása. Köszönöm szépen a figyelmet. Kérdése valakinek?

*Kérdés, hozzászólás nem hangzott el.*

**A képviselő-testület 6 igen szavazattal, 1 tartózkodás mellett, az alábbi határozatot hozza:**

**73/2016.(IV.04.) Kt. határozata**

**Őcsényi Község Önkormányzat képviselő-testülete a 2016. évi célkitűzésekről szóló tájékoztatót elfogadja.**

***Képviselők beszámolója a 2015. évi munkájukról***

**Scultéty Erzsébet képviselő:** Jó estét kívánok, mindenkit szeretettel köszöntök. Úgy gondolom, amit a polgármester Úr elmondott az valahol közös gondolat, testületi üléseken megbeszéltük és egyet értünk a koncepciókkal. Amihez értek, ahhoz hozzáteszem a segítőkészségemet és gondolataimat. Az Értéktárat szeretném még megemlíteni, készülünk az 1 évet átölelő Bogár István Emlékévre. Sárpilis rendezi a soron következő Sárközi Lakodalmat, ami forráshiány miatt jövőre kerül megrendezésre. Az ezt megelőző 1 év lesz a Bogár Emlékév, mert Pista bácsi 50 éve indította útjára a Sárközi Lakodalmas programot. Az Értéktár Bizottság elnökeként arra gondoltam, hogy egy gyűjtést indítsunk el Bogár Pista bácsi Őcsényi munkásságáról. Idén minden sárközi település hozzáteszi programját az Emlékévhez. A Bogár István Hagyományőrző Egyesület október 22.-én egy egész napos emlékműsort és emlékkiállítást rendez. Az Értéktárba szívesen fogadnánk ötleteket, személy munkásságát, tárgyi emlékeket, szokásokat, ezeket lajstromba lehetne venni az értéktárban. Köszönöm szépen.

**Kozma Zoltánné alpolgármester:** Szeretettelköszöntök mindenkit. A polgármester Úr már elmondta a túrizmussal kapcsolatos terveinket. Nagyon szeretnénk ha már valami előremozdulás lenne. A másik, amiről szeretnék beszélni, hogy sokat járok éjszaka a faluban. Látom, hogy milyen emberek közlekednek ilyenkor. Fontosnak tartom a közbiztonság fejlesztését. Olyan kamera rendszerre lenne szükség, ami éjjel is használható, mert jelenleg ami működik az csak nappal használható. A rendőrség munkáját is segítenénk ezzel, illetve nőne a lakosság biztonságérzete is. A rendőrök is hatékonyabban tudnák a megszaporodott betöréseket felderíteni. A lakosság, pedig ha valami olyat észlel, ami nem szokványos, jelezze azt a körzeti megbízottnak. Ezzel lehetne minden itt élő biztonságérzetét növelni. Köszönöm szépen.

**Fazekas Zsuzsanna képviselő:** Szeretettel üdvözlök mindenkit. Kicsit elszomorít, hogy szinte csak a nyugdíjas klub tagjait és a hivatal dolgozóit látom, a többi lakos részéről érdektelenséget tapasztalok. A tavalyi és idei évről polgármester Úr már nagyon sok mindent elmondott. Viszont köszönetet szeretnék mondani a hivatal dolgozóinak és a jegyző Asszonynak, hogy mindenben segítik a munkánkat. Úgy gondolom, hogy a falu is tapasztalja, hogy más a hangulat a hivatalban, szívesebben mennek be az emberek, ez a jegyző Asszonynak is köszönhető. Köszönöm szépen.

**Kötelesné Hamrik Lilla képviselő:** Sok szeretettel köszöntök mindenkit.2015. évi munkámról annyit mondanék, hogy vállaltam, hogy Őcsény lakóit képviselem az önkormányzatnál, ezért próbáltam a legjobb tudásom, tapasztalatom szerint dönteni, hogy az itt élő embereknek jobb legyen. A Szociális Bizottságban is próbálunk mindenkinek, aki megkeres bennünket segíteni. A Bizottság tagjainak nagy a szíve, empátiája, mindenkinek teljes mértékben segítenénk,de figyelembe kell venni, hogy az önkormányzat költségvetése alacsony, ezért nem mindig úgy tudunk segíteni, ahogy elvárnák. Szeretném hogy önök a jövőben is segítenék a képviselők munkáját. Szeretném, ha elmondanák nekünk a tapasztalataikat, észrevételeiket, problémájukat, amit a testület elé tudunk vinni és megoldást találni rá. Köszönöm szépen.

**Kalányos János képviselő:** Sok szeretettel köszöntök mindenkit. Egyet értek az előttem felszólalókkal. A 2015. évi beszámolóban hallottakat a testület sokszor megvitatta és vita árán, de túljutott rajta. A 2016. évi tervekkel szintén egyetértek. Köszönöm szépen.

**Csapai János képviselő:** Nem szeretnék különösebben beszélni a munkámról, teszem amit tennem kell. Részt veszek a szervező, tervező tevékenységben, próbálom mindezt s faluért tenni. Köszönöm szépen.

**A képviselő-testület 7 igen szavazattal, egyhangúlag , az alábbi határozatot hozza:**

**74/2016.(IV.04.) Kt. határozata**

**Őcsényi Község Önkormányzat képviselő-testülete a Képviselő-testület tagjainak munkájáról szóló tájékoztatót elfogadja.**

**Fülöp János polgármester:** Szeretnék reagálni az imént elmondottakra a közbiztonsággal kapcsolatban. Próbálkoztunk mi polgárőrséggel, amiről nem tettünk le véglegesen. Véleményem szerint probléma a tudatmódosító szerek használatával van. A fiataloknak van egy olyan rétege, akikkel senki sem tud mit kezdeni. Aki akar, és jövedelemre szeretne szert tenni, az el tud helyezkedni. Egy- két családdal azonban gond van, nem biztos, hogy itt lenne a helyük azoknak, akik nem tudnak, akarnak beilleszkedni. A legnagyobb problémát mégis a szerhasználatban látom. Amivel jelenleg senki nem foglalkozik. A szülők nem foglalkoznak a gyerekekkel, akik a „Zen”-hez nyúlnak. A rendőrség csak akkor foglalkozik vele, ha bűncselekmény történik. Ezekkel a fiatalokkal kapcsolatosan a probléma megoldására kilátástalannak látom a helyzetet. A szerhasználó leszokására akkor van esély, ha végig csinálja a terápiát. Ez sok esetben nem történik meg. A szerre pénz kell, ha nincs pénz, akkor szerezni kell valahonnan. A kábítószer használatáért nem jár börtönbüntetés. Nem is ez a megoldás, én azt gondolom, hogy munkát kell adni az embereknek, hogy dolgozzanak, és ne tulajdonítsák el más értékeit. Ha lesz pályázati pénz, akkor fejleszteni fogjuk a kamera rendszert. A mostani kamerákkal éjszaka csak autót lehet beazonosítani, személyeket nem. Kérdése ezzel kapcsolatban valakinek?

**Fülöp János polgármester:** Átadom a szót Kalányos János elnök úrnak, hogy tartsa meg a Cigány Nemzetiségi Önkormányzat beszámolóját.

**II. Napirend**

**A Cigány Nemzetiségi Önkormányzat elnöke 2015. évi beszámolója**

**Kalányos János ŐCNÖ elnöke:** Jó estét kívánok. Szeretettel köszöntöm a közmeghallgatás jelenlevő résztvevőit, a tévénézőket, polgármester urat, jegyző asszonyt, a Képviselő-testületet. 2015. **–**ben támogattuk a gyermeknapot, kirándulást szerveztünk Szigetvárra, ahová sok gyereket tudtunk elvinni. Támogattuk a Nyárzáró Családi Napot. A tanév végén jutalomban részesítettük a jó tanuló roma gyermekeket. Megrendeztük a Lecsó Fesztivált, illetve részt vállaltunk az Idősek Világnapja alkalmából rendezett rendezvényen. Minden óvodás és ott dolgozó felnőtt részére mikulás csomagot készíttettünk. Segítettük a Mikulás Napi rendezvényt. Karácsonyi csomagokat osztottunk ki. 2016. évben is tervezzük az előbb felsoroltaknak az újra megvalósítását. Ezen kívül május 14.-re Pünkösdi Bált tervezünk. Amire mindenkit szeretettel várunk. Az idei évben is jutalmazni fogjuk a jó tanulókat. Szervezünk Szigetvárra kirándulásokat. Az óvodásoknak mikulás és karácsonyi csomagot fogunk összeállítani. Tavaly a Református Egyházközség által elnyert pályázat alkalmából Cigány gyerekek és fiatalok társadalmi beilleszkedését, felzárkóztatását szolgáló projektet írtunk alá. Ez a projekt 2017. november végéig fog tartani. Idén a TOP pályázat keretében a Fő utca 18. számú ház projektéhez konzorciumi együttműködési megállapodást írtunk alá az önkormányzattal. NRSZH pályázatot szeretnénk beadni a roma kulturális események megvalósítása című projekthez. Köszönöm szépen, hogy meghallgattak. Végül szeretném megköszönni a hivatal dolgozóinak a sok segítséget, amit tőlük kaptam.

*Kérdés, hozzászólás nem hangzott el.*

**Fülöp János polgármester:** Aki az Őcsényi Cigány Nemzetiségi Önkormányzat beszámolóját elfogadja, kérem, kézfelemeléssel jelezze.

**Az Őcsényi Cigány Nemzetiségi Önkormányzat képviselő-testülete 3 igen szavazattal, egyhangúlag az alábbi határozatot hozza:**

**14/2016.(IV.04.) CNÖ Kt. határozata**

**Őcsényi Cigány Nemzetiségi Önkormányzat képviselő-testülete az Őcsényi Cigány Nemzetiségi Önkormányzat tevékenységéről szóló beszámolót elfogadja.**

**Fülöp János polgármester:** Köszönöm szépen Kalányos János elnök úr beszámolóját. Munkájához további jó egészséget és minden jót kívánok.

**Fülöp János polgármester:** Átadom a szót Hamar Vilmos elnök úrnak, hogy tartsa meg a Német Nemzetiségi Önkormányzat beszámolóját.

**III. Napirend**

**Német Nemzetiségi Önkormányzat elnöke 2015. évi beszámolója**

**Hamar Vilmos ŐNNÖ elnöke:** Jó estét kívánok.A német nemzetiségi önkormányzatnak feladata a nemzeti érdekek képviselete, fontos a kultúra ápolása, a hagyományok megőrzése. Az óvodai és iskolai német nyelvoktatását az önkormányzatunk finanszírozza, e mellet még az óvodába játékokat is vásároltunk a gyermeknek. Az általános iskolában vásároltunk munkafüzeteket, tanszereket, jutalmaztuk a gyerekeket, levelezős versenyeken való részvételüket támogattuk, német színházlátogatás alkalmából nyújtottunk támogatást nekik. Az iskolával közös rendezvényünk volt a Márton nap. Anyagi támogatást biztosítottunk a Sárközi Lakodalom megrendezéséhez, a Nyárzáró Családi Naphoz és az Idősek Napjára. A falu karácsonyfájára díszeket vásároltunk. Karácsonykor, 28 német nemzetiségű személy részére készítettünk karácsonyi csomagot, és a Falu Karácsonya rendezvényt is támogattuk. Szeretném elmondani, hogy sikeres német nyelvvizsga elvégzése esetén anyagi támogatást tudunk nyújtani. Két alkalommal látogattuk meg a Német Színházat. Megnéztük a bátaszéki és a várdombi tájházat. Jártunk Faddon a Meseházban és Mözsön az óvodában, tájházban. Ellátogattunk a Stifolder fesztiválra, Mözsön szabadtéri fúvós fesztiválon jártunk, illetve meglátogattuk Bátaszéken a rétes fesztivált. Ősszel Geresdlakon voltunk gőzgombóc fesztiválon. 8 alkalommal tartottunk klubszerű foglalkozást ahol több téma is felmerült. Többek között a kitelepítésről beszélgettünk, húsvétkor sváb ételeket kóstoltunk, anyák napi megemlékezést szerveztünk az iskolás gyerekek közreműködésével. Készültünk a Márton napra, elkészítvén a dekorációs anyagot, illetve énekeket tanultunk. Ezeken az összejöveteleken 15-25 fő vett részt rendszeresen. Célunk a sváb kultúra és hagyomány ápolása. Szeretném kiemelni a pedagógusok és az iskolás gyerekek hozzáállását, jól tudtunk velük együttműködni. Márton napi Táncházat is tartottunk. Március 15.-én részt vettünk a koszorúzáson. Néhány napja kirándulni vittük az iskolásokat Geresdlakra. A gyerekek nagyon fegyelmezettek és aktívak voltak ezt a geresdlakiak külön kiemelték. Együttműködési megállapodást kötöttünk a Geresdlaki NN Önkormányzattal. Jövőbeni terveink közt szerepel egy sváb tájház berendezése, kirándulások, programok szervezése. Köszönöm szépen az önkormányzat, a képviselőtársaim, a klubtagjaink segítségét. Nagyon szépen köszönöm.

*Kérdés, hozzászólás nem hangzott el.*

**Fülöp János polgármester:** Aki az Őcsényi Német Nemzetiségi Önkormányzat beszámolóját elfogadja, kérem, kézfelemeléssel jelezze.

**Az Őcsényi Német Nemzetiségi Önkormányzat képviselő-testülete 2 igen szavazattal, egyhangúlag az alábbi határozatot hozza:**

**17/2016.(IV.04.) NNÖ Kt. határozata**

**Őcsényi Német Nemzetiségi Önkormányzat képviselő-testülete az Őcsényi Német Nemzetiségi Önkormányzat tevékenységéről szóló beszámolót elfogadja.**

**Fülöp János polgármester:** Köszönöm szépen Hamar Vilmos elnök úr beszámolóját.

Szeretném elmondani, hogy idén is adunk vetőmagot az arra rászorulóknak. Van még terület is azok számára, akik kertészkedni szeretnének. Sajnos a nyugdíjasok, idősek már nem tudnak, a fiatalok meg nem akarnak kapálni. Elmondanám még, hogy van egy lelkes pedagógusunk, Deák István személyében, aki felkészítette a gyerekeket a szellemi olimpiára. Büszkék lehetünk az Őcsényi Általános Iskola diákjaira, akik megnyerték a Mező Ferenc Szellemi Diákolimpia országos döntőjét. E mellett kiemelném még Galág Botondot, aki középiskolás országos versenyt nyert. Kérdése, észrevétele valakinek?

**Dávid Kálmán Őszi Rózsa Nyugdíjas Egyesület elnöke:** Jó estét kívánok hölgyeim és uraim. Két témát szeretnék érinteni. Az egyik, ha ilyen hangvételű lesz a jövőben a közmeghallgatás, akkor többen is el fognak jönni. Sajnos utolsó alkalommal vitatkozás volt. Mi azért vagyunk itt, mert érdekel bennünket a falu sorsa, szeretjük tudni mi történik a faluban. Az kívánom Önöknek, hogy csak így dolgozzanak tovább, és akkor sokkal többen eljönnek! A másik a polgárőrség kérdése. A polgárőrséget elkezdtük megszervezni. Huszonhat főig jutottunk el, akik vállalták, hogy polgárőrök lesznek. A rendőrséggel és a Dunaföldvári Szövetséggel is felvettem a kapcsolatot, akik támogatásukról biztosítottak bennünket. Ekkor felmerült a kérdés, hogy ki legyen a vezetője, a helyettese és a gazdasági vezetője a helyi polgárőrségnek. Ekkor a többség azt mondta a vezető legyek én, a helyettes a Jung János, a gazdasági vezető pedig a Klézli Ferenc. Ennyi idősen mi már nem szeretnénk ilyen tisztséget ellátni, hiszen gondoljunk bele, hogy vezetőséget öt évre választunk. Sajnos nem találtunk olyan fiatalt, aki elvállalta volna a tisztségeket. Itt tartunk jelenleg. Amennyiben lesz vezetőség, meg lehet szervezni a polgárőrséget. A rendőröket, meg nem szabad szidni, hiszen egy rendőrünk van. Oda kell figyelni a szabadságolásra, vezérlésre, beosztásra. A mai modernizálás következménye, hogy a rendőr nem találkozik a polgárral, úgy mint korábban. Köszönöm szépen, hogy meghallgattak.

**Vezsenyi Tiborné ŐNNÖ elnök helyettes:** Szeretettel köszöntök mindenkit. A polgármester beszámolójából hallottuk, és számomra is öröm, hogy sok gyermek született a faluban. De sajnos járdaépítésről nem hallottam semmit. Babakocsival, tolókocsival a Rákóczi utca felől a kisdomb tetejére nehézkes feljutni. Nem lehetne akadály mentesíteni a dombnak egy részét? Ezen kívül a posta akadálymentesítésére sem került sor. Igaz hogy készült egy korlát, ami valamit segít, de oda is az idősek nagyon nehezen jutnak fel, és a kisgyerekesek sem szívesen hagyják kint a babakocsit a posta előtt. Csatlakoznék az elnökünk beszámolójához és szeretném megköszönni az őcsényi gyerekeknek és pedagógusaiknak azt a hozzáállást, amit Geresdlakon tanúsítottak. Geresdlak egy 800 fős település, ahol hat állandó kiállítást tudtak létrehozni példa értékű összefogással. Együttműködési megállapodást kötöttünk az ottani Német Nemzetiségi Önkormányzattal. Mi is szeretnénk összegyűjteni a sváb értékeket, és a Fő utca 18. számú házban kiállítani és így viszonozni tudjuk a tőlük kapott meghívást. Köszönöm szépen.

**Fülöp János polgármester:** Központilag járdaépítés nem volt az elmúlt években. Viszont sódert, cementet tud biztosítani az önkormányzat annak, aki igényt tart rá illetve a felszedett törmeléket elszállítjuk. A postával kapcsolatba annyit szeretnék elmondani, hogy az épület akadálymentesítése megtörtént. Sajnos két akadálymentesítést nem finanszíroztak a pályázatban. Azt csak önkormányzati forrásból lehetne megcsinálni. A hagyományokkal kapcsolatban az a meglátásom, hogy 3-5 év múlva már nem biztos, hogy lesz, aki megmutassa a hagyományokat, most kell cselekedni, össze kell gyűjteni a fellelhető hagyatékokat.

**Ősze Józsefné Perczel Mór Általános Iskola igazgatója:** Szeretnék köszönetet mondani az önkormányzatnak a támogatásukért. Elmondanám, hogy két hete nyerték meg diákjaink a Mező Ferenc Szellemi Olimpiát. Kiemelten kezeljük a sportot, melyet az önkormányzat is támogat. Az idei évben pályáztunk egy erdei iskola programba. A képviselő-testület vállalta, hogy szükség esetén megfinanszírozza a pályázatot, mert a projekt utófinanszírozású volt. Köszönöm a Német Nemzetiségi Önkormányzatnak a Német Nemzetiségi Nap megszervezését és lebonyolítását. Nagyon jó programban részesültünk. Jó volt a táncház, a lámpás felvonulás. E mellett támogattak bennünket munkafüzetekkel, tanári eszközökkel is. Jövő évben is hirdetjük a német nemzetiségi nyelvoktatást. Nagyon sikeres és építő az iskola és a német önkormányzat kapcsolata. Kevesebb a kapcsolatunk a cigány önkormányzattal, de ők is támogatják tanulóinkat. Köszönöm a segítséget mind a három önkormányzatnak. E mellett az Őszi Rózsa Nyugdíjas Egyesület mindenben segíti az iskola munkáját. Köszönetemet szeretném kifejezni részükre, amiért ilyen nagymértékben támogatják az iskolánkat. Igyekszünk mi is ezt a támogatást viszonozni amennyire csak tudjuk. Nagyon szépen köszönöm mind a három önkormányzatnak és a civil támogatóinknak a segítséget.

**Szabópál Elemér őcsényi lakos:** Szeretettel köszöntök mindenkit. A polgármester Úrnak szeretném megköszönni a sok segítséget, amit kaptam tőle. Problémám, hogy rosszak a járdák, de amíg nincs baj, addig nem történik intézkedés. E mellett az utcák koszosak, és sok a kóbor kutya.

**Fülöp János polgármester:** A járda közterület. Az önkormányzatnak kell rendben tartania. A síkosság mentesítés, illetve a fűnyírás viszont a tulajdonos kötelessége.

**Pilisi Ferencné őcsényi lakos:** Örülök neki hogy a Balassai út javítása tervben van. Biztosan tudnak róla, hogy a Balassai út mentén sok a szemét és állati hulladék.

**Fülöp János polgármester**: Igen tudok róla**.** Faddal kötöttünk egy megállapodást, az állati hullát is el fogják szállítani. Jövő héten a gumit, szemetet, nylont el fogjuk vinni. Az nem megoldás ami most van.

**Hamar Vilmosné őcsényi lakos:** A temetőbe mikor lesz kapa és gereblye kitéve? Illetve a kutyák bejárnak a temetőbe és a sírokra rondítanak.

**Fülöp János polgármester:** Kapát és gereblyét holnap fogunk kirakni a temetőbe. Lesz kutyaoltás, mely 6000.- Ft-ba fog kerülni. Sajnos a lakosság 50%-a nem oltatja be a kutyáját. Aki nem oltatja és chip-elteti az állatot, azt nem lehet visszaellenőrizni, hogy ki a tulajdonos. Lesz Faddal szerződésünk, el fogjuk vitetni a kóbor állatokat, de az nem lesz olcsó.

**Jeszenka János őcsényi lakos:** A külterületi utak javításából vagy felújításából lesz-e valami?

**Fülöp János polgármester:** Igen, lesz. Megcsináljuk a reptértől a TSZ felé. Valóban a traktorosok, fahordók felhordják a sarat a Hunyadi utcára. Tervezzük a Malomi út zúzott kővel borítását is. Sajnos az Árpád soron ennek ellenére is lesz termény beszállítás.

**Künsztler Zoltán őcsényi lakos:** Szeretném megköszönni a polgármester Úr segítségét és a testületét is.

**Fülöp János polgármester:** Köszönöm szépen, hogy elfogadták a meghívásunkat. Dolgozzunk tovább együtt a település fejlődéséért. Mivel több kérdés, észrevétel nem hangzott el 2015 órakor a Közmeghallgatást bezárom.

kmf.

Fülöp János Kondriczné dr. Varga Erzsébet

polgármester jegyző

Kalányos János Szabó György

ŐCNÖ elnök ŐNNÖ képviselő

Hamar Vilmos Vezsenyi Tiborné

ŐNNÖ elnök ŐNNÖ képviselő

Jegyzőkönyv hitelesítő:

Kötelesné Hamrik Lilla

képviselő